#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 26 aprilie 2018, în şedinţa ordinară**

**a Consiliului Local al municipiului Paşcani, care are loc în sala de şedinţe a Primăriei municipiului Paşcani, judeţul Iaşi**

Ora 10,13

Doamna Jitaru Irina, secretarul municipiului Pascani deschide lucrările ședinței ordinare din 26 aprilie 2018, arătând că este legal constituită, din 19 consilieri în funcție, sunt prezenți 17. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, directorul general al RAGCL Pașcani, directorul tehnic al RAGCL Pașcani, 1 cetățean, mass-media. Înainte de a începe, supune la vot următorul proces-verbal de ședință:

* Procesul-verbal al ședinței de îndată a Consiliului Local din 20 aprilie 2018. Cine este pentru? Abțineri? Împotrivă?

Pentru: 16

Abțineri: 1

Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, doamna Perțu Liliana.

**Doamna Perțu Liliana,** presedinte de ședință, dă citire parțial Dispoziției nr. 920/20.04.2018:

#### ” ROMANIA

**JUDEŢUL IAŞI**

**MUNICIPIUL PAŞCANI**

**P R I M A R**

**D I S P O Z I Ţ I A Nr. 920**

***din data de: 20.04.2018***

**Primarul municipiului Paşcani, judeţul Iaşi;**

Având în vedere dispoziţiile art. 39, alin. (1) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia publică locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa ordinară**, din data de **26.04.2018**, **ora 10,00**,**­­­­­­** în sala de şedinţe a Consiliului Local al municipiului Pașcani, cu următoarea ordine de zi:”

Precizează că pe ordinea de zi sunt 18 puncte, din care 16 sunt proiecte de hotărâre, iar 2 sunt rapoarte de activitate. Supune la vot ordinea de zi. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Se trece la punctul nr. 1 de pe ordinea de zi:

**1.** **PROIECT DE HOTĂRÂRE privind modificarea și completarea Hotărârii Consiliului Local al Municipiului Pașcani nr. 90/2009 privind stabilirea amplasamentului pentru construcție locuințe ANL pe teren proprietate publică a municipiului Pașcani, modificată și completată prin Hotărârea Consiliului Local al Municipiului Pașcani nr. 74/2017 privind modificarea și completarea Hotărârii Consiliului Local al Municpiului Pașcani nr. 90 din 26.05.2009 privind stabilirea amplasamentului pentru construcție locuințe ANL pe teren proprietate publică a municipiului Pașcani**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 2 de pe ordinea de zi:

**2. PROIECT DE HOTĂRÂRE privind trecerea din proprietatea publică a municipiului Pașcani și administrarea Consiliului Local al municipiului Pașcani, în proprietatea privată a municipiului Pașcani și administrarea Consiliului Local al municipiului Pașcani a terenului în suprafață de 1000 mp situat în municipiul Pașcani, str. Aleea 1 Decembrie 1918 nr. 19, cvartal 40, parcela 1(1659/1)**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil cu amendament: La Anexa nr. 1, la punctul 2 se trece Aleea 1 Decembrie 1918, nr. 19 în loc de Aleea Grădiniței, nr. 19.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot amendamentul. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Supune la vot proiectul de hotărâre cu amendamentul votat. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 3 de pe ordinea de zi:

**3. PROIECT DE HOTARARE privind însuşirea în proprietatea publică a Municipiului Paşcani şi în administrarea Consiliului Local al Municipiului Paşcani a imobilului (terenului) în suprafață de 50.289 mp, situat în Cvartal 120, CC2355/2/1**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz nefavorabil.

Comisia juridică – Aviz favorabil cu o solicitare – extras de informare de la OCPI.

Comisia urbanism – Aviz favorabil cu o solicitare – adeverință de la Comisia de fond funciar că terenul nu a fost revendicat.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 0

Abțineri: 17

Împotrivă: 0

Proiectul nu a trecut. Se trece la punctul nr. 4 de pe ordinea de zi:

**4. PROIECT DE HOTĂRÂRE privind închirierea prin licitație publică cu strigare a spațiilor comerciale din Piața Vale, spaţiul comercial nr. 5, spaţiul comercial nr. 7, spaţiul comercial nr. 8 din tronson II, corpul “B”, proprietate publică a Municipiului Pașcani, situate în str. Ceferiștilor, nr. 4, Municipiul Pașcani, judeţul Iași**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz nefavorabil.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre.

**Domnul Bodoașcă Mihai-Claudiu**, consilier local, precizează că e același proiect de hotărâre din ședința trecută. A întrebat în comisie dacă s-a schimbat ceva și a primit răspuns că nu. În consecință, își vor menține votul și se vor abține.

**Domnul Pantazi Dumitru**, primarul municipiului Pașcani, întreabă ce să se schimbe.

**Domnul Bodoașcă Mihai-Claudiu**, consilier local, precizează că sunt cetățeni nemulțumiți. Sunt acești trei chiriași nemulțumiți fiindcă nu au primit același tratament ca ceilalți. Dacă își amintesc, el a fost singurul care s-a abținut când s-a făcut amendamentul. Se putea trece atunci nu 30 de zile înainte de data expirării contractului, ci cerere înainte de data expirării contractului și atunci intrau toți. E un tratament discreționar, cei trei agenți economici nu beneficiază de același tratament ca și ceilalți. A rugat-o pe d-na secretar, dacă consideră că are dreptate, să facă cerere de evacuare.

**Doamna Jitaru Irina**, secretarul municipiului Pașcani, precizează că la acest proiect nu este de modificat nimic: se scoate sau nu la licitație. O zi dacă era înainte de amendamentul respectiv, contractele erau expirate la momentul ședinței. Nu ajuta cu nimic. A spus în ședință că situația e de așa natură încât vor fi nevoiți să solicite evacuarea. În Comisia juridică s-a spus, chiar dl. Conache, care nu este astăzi, a spus, că dacă domnii sau consilierii locali care consideră că e discriminare, să se adresează Consiliului Concurenței, care e posibil să anuleze această hotărâre. Întreabă de ce nu fac acest lucru. Nici nu votează scoaterea la licitație, nici contractele nu se prelungesc, se menține o situație care nu e corectă și nu e legală. Să facă ceea ce consideră că e legal și corect.

**Doamna Nedelcu Gabriela**, viceprimarul municipiului Pașcani, vrea să facă o precizare, pe care a făcut-o și în comisie. Dacă își aduc aminte, în ședința trecută când s-a discutat acest proiect de hotărâre, a propus o pauză de consultări și comisia juridică s-a întrunit și a elaborat acest amendament. Este un amendament propus de comisia juridică, unde și grupul PNL are 2 reprezentanți, care au votat acest amendament. Să nu se încerce să se dea vina pentru situația creată pe cineva anume, pe consilierii PSD, nu e vina nimănui. E o situație de fapt, care trebuie analizată și tratată cu responsabilitate. Se vehiculează foarte simplist evacuarea. Nu e interesul lor să evacueze aceste persoane juridice. Interesul lor e ca ei să-și desfășoarea activitatea în condiții legale. În acest moment, în urma adoptării proiectului de hotărâre cu amendamentul făcut de toți membrii comisiei juridice, nu există decât posibilitatea ca acești agenți economici să participe la licitație. Nu se dorește evacuare, nu doresc să le creeze probleme, s-a încercat sprijinirea tuturor comercianților, nu numai pe cei din piața vale, ci pe toți comercianții din municipiu.

**Domnul Haldan Vasile**, consilier local, precizează că prima condiție ca un spațiu să fie scos la licitație este să fie liber. În momentul de față, spațiile respective sunt ocupate. Probleama apare dacă cineva câștigă licitație și cel care ocupă spațiul nu iese din el. Spațiile trebuie eliberate și apoi se scot la licitație. Ăsta e punctul său de vedere și se va abține.

**Domnul Pantazi Dumitru**, primarul municipiului Pașcani, precizează că așa se contrazic. El a venit cu o succesiune în timp, de prelungire a contractelor. Când cel care face investiții în timp pentru desfășurarea activității … S-a prelungit această problemă, a fost disecată de atâtea ori și a ieșit că se pot prelungi aceste contracte. Timpul trece și peste 3 sau 5 ani va fi aceeași problemă. Întreabă cum poate fi pus spațiul la dispoziție când comerciantul are făcute acolo investiții.

**Domnul Haldan Vasile**, consilier local, întreabă cum se licitează dacă nu e liber spațiul.

**Doamna Nedelcu** **Gabriela**, viceprimarul municipiului Pașcani, precizează că e normal că dacă câștigă altcineva spațiul, îl va elibera.

**Domnul Pantazi Dumitru**, primarul municipiului Pașcani, întreabă cum se vede rezolvarea în situația celor 3 comercianți, având în vedere că sunt acolo și executiv și legislativ.

**Domnul Bodoașcă Mihai-Claudiu**, consilier local, precizează că se face somație de evacuare și dacă instanța consideră că ei nu mai trebuie să rămână acolo …Spațiile trebuie să fie libere pentru licitație. Acum sunt ocupate.

**Domnul Pantazi Dumitru**, primarul municipiului Pașcani, întreabă de ce nu se vine cu un proiect de hotărâre să se prelungească și la ei cum s-a prelungit la ceilalți.

**Domnul Bodoașcă Mihai-Claudiu**, consilier local, precizează că dl. primar a făcut proiectul de hotărâre pentru ceilalți și trebuia să facă și pentru aștia.

*Se vorbește concomitent.*

**Doamna Nedelcu** **Gabriela**, viceprimarul municipiului Pașcani, îndeamnă consilierii PNL să facă proiect de hotărâre fiindcă au drept de inițiativă. Vor să-i ajute pe comercianți, dar propun evacuarea.

**Domnul Rîznic Andrei-Marius**, consilier local, precizează că sunt niște pași legali care trebuie îndepliniți.

**Doamna Nedelcu** **Gabriela**, viceprimarul municipiului Pașcani, precizează că problema a fost analizată de comisia juridică și nu a fost găsită soluția. Întreabă de ce se lasă într-o stare de incertitudine niște agenți economici, care trebuie să-și desfășoare activitatea într-un mod corect.

**Domnul Rîznic Andrei-Marius**, consilier local, precizează că acum sunt trei agenți economici în incertitudine, iar după licitație, dacă câștigă alții, vor fi șase agenți economici în incertitudine. Concluzionează că se pune tot timpul carul înaintea boilor.

**Doamna Nedelcu** **Gabriela**, viceprimarul municipiului Pașcani, precizează că în această situație s-au găsit și alți agenți din piața deal sau vale. S-au scos spațiile la licitație și se vor scoate în continuare .

*Se vorbește concomitent.*

**Domnul Rîznic Andrei-Marius**, consilier local, precizează că dacă va primi somație de evacuare, va merge în instanță. Dacă legislativul și executivul nu au găsit o soluție, instanța de judecată se va pronunța. Tot timpul se pune problema tendențios.

**Domnul Pantazi Dumitru**, primarul municipiului Pașcani, precizează că a trimis aceste hârtii și la comisia economică și juridică, solicitările acestor persoane de prelungire a contractelor. Îndeamnă la o amânare pentru luna viitoare, până când se primește punct de vedere de la comisia economică și comisia juridică. Să se încerce să se rezolve problema oamenilor.

**Doamna Perțu Liliana,** presedinte de ședință, întreabă dacă mai sunt discuții.

*Se vorbește concomitent.*

**Domnul Bodoașcă Mihai-Claudiu**, consilier local, precizează că atunci când s-a făcut acel proiect de hotărâre, dl. primar a spus că vrea să rezolve situația tuturor. D-na secretar i-a asigurat că prin acel proiect de hotărâre se rezolvă situația tuturor celor de la piață și se intră în normalitate. După o lună se întorc și se vede că trei nu intră în această situație. Întreabă dacă atunci nu s-a știut de această situație.

**Domnul Pantazi Dumitru**, primarul municipiului Pașcani, răspunde că el nu a știut că sunt trei persoane, care nu se încadrează în acel proiect. Menționează că dacă știa, intervenea atunci.

**Domnul Bodoașcă Mihai-Claudiu**, consilier local, precizează că în această situație, toate spațiile trebuiau scose la licitație.

**Domnul Rîznic Andrei-Marius**, consilier local, precizează că au stabilit atunci ca decizia să aibă un caracter unitar.

*Se vorbește concomitent.*

**Domnul Bodoașcă Mihai-Claudiu**, consilier local, precizează că a văzut că la blocurile ANL nu s-au repartizat locuințele până nu au fost goale. Așa și aici: spațiile să fie libere și apoi se scot la licitație.

**Doamna Nedelcu** **Gabriela**, viceprimarul municipiului Pașcani, precizează că în perioada următoare se vor organiza licitații pentru spații sau casete din piața deal sau vale. Dacă câștigă, rămân acolo. Dacă nu, îi evacuează.

**Doamna Perțu Liliana,** presedinte de ședință, întreabă dacă mai sunt discuții. Dacă nu, supune la vot. Cine este pentru? Abțineri? Împotrivă?

Pentru: 9

Abțineri: 8

Împotrivă: 0

Proiectul nu a trecut. Se trece la punctul nr. 5 de pe ordinea de zi:

**5. PROIECT DE HOTĂRÂRE privind aprobarea schimbării locuinței atribuite cu o cameră în locuință vacantă cu două camere pentru chiriașul Simina Cristinel**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 6 de pe ordinea de zi:

**6. PROIECT DE HOTĂRÂRE privind aprobarea repartizării unor locuințe disponibile din blocurile construite prin ANL, situate în municipiul Pașcani**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 7 de pe ordinea de zi:

**7. PROIECT DE HOTĂRÂRE privind aprobarea indicatorilor tehnico - economici la obiectivul de investitii: „Extindere rețea de gaze naturale pe străzile „1 Mai”, Primăverii și Șoseaua Neamțului din municipiul Pașcani, județul Iași**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții.

**Domnul Bodoașcă Mihai-Claudiu**, consilier local, întreabă pe dl. primar cum se gândește să facă aceste lucrări.

**Domnul Pantazi Dumitru**, primarul municipiului Pașcani, răspunde că aceste lucrări vor fi scoase la licitație.

**Domnul Bodoașcă Mihai-Claudiu**, consilier local, întreabă pe dl. primar dacă preconizează un termen.

**Domnul Pantazi Dumitru**, primarul municipiului Pașcani, răspunde că nu știe cât va dura procedura de achiziție.

**Doamna Perțu Liliana,** presedinte de ședință, întreabă dacă mai sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 8 de pe ordinea de zi:

8. PROIECT DE HOTĂRÂRE privind aprobarea organigramei şi a statului de funcţii ale Creşei nr. 1 Paşcani, pentru anul 2018

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia învățământ – Aviz favorabil.

**Doamna Perțu Liliana,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 9 de pe ordinea de zi:

**9. PROIECT DE HOTĂRÂRE privind aprobarea contului de execuție a bugetului de venituri și cheltuieli al municipiului Pașcani pentru trim. I al anului 2018**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

**Doamna Perțu Liliana,** presedinte de ședință, întreabă dacă sunt discuții.

**Domnul Bodoașcă Mihai-Claudiu**, consilier local, precizează că a văzut la finanțarea prin PNDL, a fost prinsă în buget suma de 2,681 mii lei, prognozat la 3 luni – 1,340 mii lei și s-a primit doar 500 mii lei. Întreabă dacă e vreo problemă cu banii.

**Domnul Pantazi Dumitru**, primarul municipiului Pașcani, întreabă dacă s-a putut lucra în trimestrul I.

**Doamna Perțu Liliana,** presedinte de ședință, întreabă dacă mai sunt discuții pe marginea proiectului de hotărâre. Dacă nu sunt, supune la vot . Cine este pentru? Abțineri? Împotrivă?

Pentru: 12

Abțineri: 5

Împotrivă: 0

Proiectul a trecut. Se trece la punctul nr. 10 de pe ordinea de zi:

**10. PROIECT DE HOTĂRÂRE privind rectificarea Bugetului centralizat al instituțiilor și activităților finanțate integral sau parțial din venituri proprii pe anul 2018**

*Inițiatorul proiectului de hotărâre - Primarul municipiului Pașcani*

Se solicită avizele comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia învățământ – Aviz favorabil.

Comisia urbanism – Aviz nefavorabil.

**Domnul Bodoașcă Mihai-Claudiu**, consilier local, precizează că e o eroare materială în Anexele 1 și 2. Și-a arătat disponibilitatea de a face astăzi amendamentele pentru a aproba acest proiect. A înțeles de la d-na secretar că nu e corect. Întreabă cum vor face.

**Domnul Pantazi Dumitru**, primarul municipiului Pașcani, întreabă despre anexe.

**Doamna Lăbonțu** **Angelica**, director economic în cadrul Primăriei municipiului Pașcani, precizează că Liceul N. Iorga a transmis o sumă eronată, în loc de 450 lei a prins suma de 4.500 lei.

**Domnul Pantazi Dumitru**, primarul municipiului Pașcani, precizează că așa e la bugetari, numai erori.

**Doamna Lăbonțu** **Angelica**, director economic în cadrul Primăriei municipiului Pașcani, precizează că problema care se pune e de a corecta suma.

*Se vorbește concomitent.*

**Domnul Pantazi Dumitru**, primarul municipiului Pașcani, precizează că se face amendament.

**Doamna Jitaru Irina**, secretarul municipiului Pașcani, întreabă ce se întâmplă cu expunerea de motive și cu raportul de specialitate.

**Domnul Pantazi Dumitru**, primarul municipiului Pașcani, precizează că își asumă el, le semnează. Întreabă ce nu e legal, dacă își asumă în ședință expunerea și raportul. Îndeamnă să se treacă peste aceste lucruri, să se treacă de problemele de formă și să se ajungă la cele de fond.

**Doamna Nedelcu** **Gabriela**, viceprimarul municipiului Pașcani, precizează că aceste sponsorizări sunt pentru copiii care s-au calificat la faza națională a concursului “Ștefan Procopiu”, care se va desfășura în luna mai. Crede că trebuie depășite aceste aspecte de erori materiale, pentru ca acesți copii să beneficieze de acești bani alocați de diverși agenți economici pentru participarea la concurs. Nu crede că e expunerea de motive îi împiedică să voteze această hotărâre, își însușesc cu toții această greșeală.

**Domnul Pantazi Dumitru**, primarul municipiului Pașcani, întreabă ce vină au copiii că un funcționar a greșit.

**Domnul Bodoașcă Mihai-Claudiu**, consilier local, precizează că nu poate face amendamentul dacă d-na secretar nu vizează de legalitate. Dar mai e o soluție, au mai aplicat-o - ședința de îndată. Există expunerea de motive, raportul și proiectul de hotărâre.

**Doamna Nedelcu** **Gabriela**, viceprimarul municipiului Pașcani, precizează că se va pune pe site varianta corectă.

**Doamna Jitaru Irina**, secretarul municipiului Pașcani, precizează că nu se poate face o ședință de îndată pentru acest motiv. Se poate face o ședință extraordinară în data de 3 mai. Extraordinară nu se poate face mâine, fiindcă trebuie 3 zile. La expunere și la raport nu se pot face amendamente, iar cei de la școală vin totdeauna cu o zi înainte de ședință deși sponsorizarea este de pe 23 martie și greșesc. Cum ei trebuie să fie corecți, așa și cei de la școală trebuie să fie. Nu poate viza de legalitate cu modificări la expunere și la raport.

**Domnul Pantazi Dumitru**, primarul municipiului Pașcani, precizează că își asumă expunerea de motive cu modificarea respectivă.

**Doamna Jitaru Irina**, secretarul municipiului Pașcani, precizează că au trecut comisiile. O singură comisie a sesizat – comisia de urbanism.

**Doamna Lăbonțu** **Angelica**, director economic în cadrul Primăriei municipiului Pașcani, precizează că nu e nelegal, s-a greșit o sumă.

*Se vorbește concomitent.*

Se ia pauză la ora 10,42.

Se reia ședința la ora 11,05.

**Doamna Perțu Liliana,** presedinte de ședință, solicită din nou avizele comisiilor de specialitate.

Comisia economică – Aviz favorabil.

Comisia juridică – Aviz favorabil.

Comisia învățământ – Aviz favorabil.

Comisia urbanism – Aviz favorabil.

**Domnul Bodoașcă Mihai-Claudiu**, consilier local, face un amendament: se modifică în preambulul hotărârii – suma de la 14400 lei la 10350 lei, se modifică anexele 1 și 2. La Anexa 1, partea de venituri se modifică de la 14, 40 mii lei la 10,35 mii lei – donații și sponsorizări. La Anexa 2- Cheltuieli se modifică articolul bugetar 20.30.30 – Trim. II – 0,45 mii lei și total – 10,35 mii lei. Precizează că e 0,45 mii lei în loc de 4,5 mii lei, iar la total – 10,35 mii lei în loc de 14,40 mii lei.

**Doamna Perțu Liliana,** presedinte de ședință, supune la vot amendamentul. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Supune la vot proiectul de hotărâre cu amendamentul votat.Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 11 de pe ordinea de zi:

**11. PROIECT DE HOTĂRÂRE p**rivind aprobarea impozitelor și taxelor locale în municipiul Pașcani pentru anul 2019

*Inițiatorul proiectului de hotărâre - Primarul municipiului Pașcani*

Se solicită avizul comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia învățământ – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, solicită discuții.

**Domnul Pantazi Dumitru**, primarul municipiului Pașcani, precizează că pentru persoanele fizice, impozitul e la valoarea minimă față de ce prevăzută în Codul fiscal. La persoanele juridice, coeficientul a crescut de la 0,2 la 0,4, mărire care nu s-a putut aplica anul trecut, fiind vorba de impozitul pe clădiri, motivat de faptul că s-a diminuat suprafața de la 1000 mp la 400 mp. Cei care plătesc impozit pe teren vor plăti mai puțin, dar s-a compensat prin această creștere. Se referă la persoane juridice. Menționează că toată lumea dorește taxe și impozite mai mici sau deloc, dar e nevoie de bani pentru a face ceva în oraș.

**Doamna Perțu Liliana,** presedinte de ședință, întreabă dacă mai sunt discuții.

**Domnul Bodoașcă Mihai-Claudiu**, consilier local, precizează că trebuie să-l corecteze pe dl. primar. E vorba de mărirea coeficientului de la 0,3 la 0,4, la agenți economici. Nu poate fi de acord cu această mărire, mai ales că este un proiect de hotărâre care stă la dl. primar pentru o semnătură, e vorba de proiectul de hotărâre pentru schema de minimis.

**Domnul Pantazi Dumitru**, primarul municipiului Pașcani, precizează că va da răspuns d-na secretar.

**Doamna Jitaru Irina**, secretarul municipiului Pașcani, precizează că această discuție e de 2 ani și a explicat care e problema.

**Domnul Bodoașcă Mihai-Claudiu**, consilier local, precizează că a identificat niște anomalii la taxe. Pentru livezi, fânețe, taxele sunt mai scumpe în suburbia ca-n oraș. Asta e în codul fiscal, a primit explicații. E o problemă pe care vrea să o supună atenției consilierilor și anume taxa specială de salubritate. Această taxă, conform codului fiscal, s-a indexat, dar ei au aprobat-o funcție de o fundamentare de preț. Dacă se indexează numai cu rata inflației, la anul nu se mai poate interveni pe ea. Întreabă ce se întâmplă dacă cei de la salubritate vin cu o altă notă de fundamentare.

**Doamna Butnariu Georgiana**, șef Serviciu Taxe și Impozite Locale, intervine pentru a lămuri situația. Precizează că până în 30 aprilie, toate taxele se indexează cu indicele de inflație. Taxa stabilită în anul current se aplică în anul următor. Asta nu împiedică Consiliul Local și inițiatorul să propună, la fundamentarea celor de la CLP, o taxă mai mare în perioada mai-decembrie. Dacă cei de la CLP consideră necesar majorarea acestei taxe, aceasta se aprobă pănă la sfârșitul anului pentru a se putea aplica anul viitor. Legea limitează doar la 30 aprilie indexarea taxelor cu indicele de inflație și atât. Dacă după această dată, cei de la CLP vor fundamenta și vor arăta necesitatea majorării acestei taxe, ea va fi supusă dezbaterii Consiliului Local până la sfârșitul anului, ca să se aplice începând cu anul fiscal următor.

**Domnul Bodoașcă Mihai-Claudiu**, consilier local, precizează că e o dublă măsură. Întâi o indexează și apoi se aprobă conform unei note de fundamentare. Menționează că s-ar putea să fie o problem cu această taxă.

**Doamna Perțu Liliana,** presedinte de ședință, întreabă dacă mai sunt discuții. Dacă nu, supune la vot proiectul de hotărâre. Cine este pentru? Abțineri? Împotrivă?

Pentru: 11

Abțineri: 1

Împotrivă: 5

Proiectul a trecut. Se trece la punctul nr. 12 de pe ordinea de zi:

**12. PROIECT DE HOTĂRÂRE p**rivind stabilirea pretului local de producție al energiei termice produsă și distribuită prin centrale termice de cvartal de către Regia Autonomă de Gospodărie Comunală și Locativă Paşcani, exclusiv energia termică produsă în cogenerare

*Inițiatorul proiectului de hotărâre - Primarul municipiului Pașcani*

Se solicită avizul comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții.

**Domnul Bodoașcă Mihai-Claudiu**, consilier local, întreabă pe dl. primar când a fost bun prețul de producție la RAGCL, în data de 6 februarie, când a venit cu acel proiect de hotărâre fără notă de fundamentare, sau acum.

**Domnul Pantazi Dumitru**, primarul municipiului Pașcani, precizează că nu va răspunde la această întrebare.

**Domnul Bodoașcă Mihai-Claudiu**, consilier local, face niște precizări cu privire la prețul de producție. Ei au fost de acord cu prețul de producție în luna ianuarie, dar nu au fost de acord cu prețul de facturare la populație. Nu crede că populația își poate permite în acest moment să plătească această creștere de 50% a prețului gigacaloriei. Precizează că au venit facturi de 600-700 lei, raportat la prețul din 2015. E o creștere substanțială.

*Se vorbește concomitent.*

**Domnul Bodoașcă Mihai-Claudiu**, consilier local, precizează că e o creștere de 25% a prețului.

**Domnul Pantazi Dumitru**, primarul municipiului Pașcani, precizează că alta e imaginea la 25% față de 50%.

**Domnul Bodoașcă Mihai-Claudiu**, consilier local, precizează că prețul s-a mărit cu 25%, iar subvenția s-a mărit cu 3 lei. Se putea face gradual, se putea găsi niște bani, astfel încât se ajuta și societatea și cetățenii.

**Domnul Pantazi Dumitru**, primarul municipiului Pașcani, precizează că mai devreme nu au votat taxele și impozitele, iar acum vin cu sugestii.

**Domnul Olariu Costel-Sorin**, consilier local, precizează că a mai spus despre RAGCL și acum doi ani și anul trecut. A solicitat consilierilor să facă ceva pentru RAGCL, pentru că este în situația în care este și din cauza Consiliului Local. Nu au avut niciodată tăria de a lua o decizie. Nu trebuie să uite că ei sunt cei care patronează această regie și ei trebuie să ia aceste hotărâri. Să aibă tăria să se întâlnească și să ia o decizie, pentru că RAGCL este în această situație foarte grea. Nu i se pare normal să se ia bani de la investiții și să se dea la subvenții. Se întreabă de unde atâția bani. Toată lumea vrea investiții. Propune ca săptămâna viitoare să se întâlnească consilierii locali sau reprezentanții acestora, cei din consiliul de administrație și directorii, să discute și să hotărască ce vor face în continuare. Nu se poate merge în continuare așa, blocajul va fi iminent. În octombrie, domnii directori termină mandatul, datoriile sunt foarte mari, RAGCL produce pierderi de aproape 2 milioane de lei. Să se gândească consilierii că din pierderea pe un an s-ar putea cumpăra centrale pentru școli. Se pot acorda ajutoare pentru cei care nu își pot cumpăra centrale termice, soluții se pot găsi. Îndeamnă să se întâlnească săptămâna viitoare să stea la masă și eventual să ia și o hotărâre în acest sens. Hotărârea trebuie să o ia Consiliul Local.

**Doamna Perțu Liliana,** presedinte de ședință, întreabă dacă sunt discuții, întrebări.

**Doamna Nedelcu Gabriela**, viceprimarul municipiului Pașcani, vrea să se precizeze în procesul-verbal că ea nu participă la vot.

**Doamna Perțu Liliana,** presedinte de ședință, supune la vot proiectul de hotărâre. Cine este pentru? Abțineri? Împotrivă?

Pentru: 10

Abțineri: 6

Împotrivă: 0

*D-na Nedelcu Gabriela nu participă la vot.*

Proiectul a trecut. Se trece la punctul nr. 13 de pe ordinea de zi:

**13. PROIECT DE HOTĂRÂRE privind aprobarea Bugetului de venituri și cheltuieli al R.A.G.C.L Pașcani pentru anul 2018**

*Inițiatorul proiectului de hotărâre – Primarul municipiului Pașcani*

Se solicită avizul comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă sunt discuții. Dacă nu, supune la vot proiectul de hotărâre. Cine este pentru? Abțineri? Împotrivă?

Pentru: 16

Abțineri: 0

Împotrivă: 0

*D-na Nedelcu Gabriela nu participă la vot.*

Proiectul a trecut. Se trece la punctul nr. 14 de pe ordinea de zi:

**14. PROIECT DE HOTĂRÂRE privind aprobarea tarifelor de închiriere a unor spaţii din incinta Casei Municipale de Cultură „Mihail Sadoveanu” Paşcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor de specialitate:

Comisia economică – Aviz favorabil cu un amendament. La anexă, la capitolul 1, prețul minim să fie modificat la 500 lei în sezonul de vară și 600 lei în sezonul de iarnă.

Comisia juridică – Aviz favorabil.

Comisia învățământ – Aviz favorabil.

**Doamna Perțu Liliana,** presedinte de ședință, dă cuvântul d-lui Rîznic.

**Domnul Râznic Andrei-Marius**, consilier local, vrea să mai facă un amendament. Având în vedere că a crescut puțin la capitolul 1 din anexă, ar vrea ca la capitolul 10, Balul bobocilor să fie gratuit. Crede că creșterea de la capitolul 1 acoperă costul cu balurile bobocilor.

**Doamna Nedelcu Gabriela**, viceprimarul municipiului Pașcani, vrea să precizeze încă o dată că pentru instituțiile de învățământ, ONG și asociații, pentru tot ce organizează ei, spațiile sunt puse la dispoziție gratuit. La propunerea lor de creștere a tarifului pentru cei ce organizează spectacole, dorește un punct de vedere a doamnei director, pentru că știe mai bine câte spectacole de genul ăsta are organizate în fiecare an. La balul bobocilor e o discuție mai largă, în fiecare an se poartă. Este o activitate care implică și repetiții, implică vânzare de bilete și e normal să existe și această taxă.

**Doamna Calistru Daniela,** directorul Casei de Cultură, precizează că până la acest moment au fost 3 spectacole.

**Doamna Nedelcu Gabriela**, viceprimarul municipiului Pașcani, întreabă ce fel de spectacole au fost.

**Doamna Calistru Daniela,** directorul Casei de Cultură, precizează că au fost 2 spectacole pentru copii și unul cu Paula Seling.

**Domnul Râznic Andrei-Marius**, consilier local, întreabă câte spectacole au fost anul trecut.

**Doamna Calistru Daniela,** directorul Casei de Cultură, precizează că nu a venit pregătită, nu știe exact câte spectacole de acest gen au fost anul trecut. S-a ajuns la o încasare de 75 lei pe spectacol. De aceea a pus o taxă minimă.

**Domnul Olariu Costel-Sorin**, consilier local, precizează că lăsând deoparte impactul economic, care nu vizează cine știe ce sumă, vrea să se refere la legalitatea amendamentului. Întreabă dacă nu e aceeași situație ca la proiectul precedent. Întreabă dacă nu trebuie notă de fundamentare și să nu cadă în capcană.

**Domnul Avrămiuc Vasile**, consilier local, vrea să o întrebe pe d-na director dacă acest demers nu ar afecta relațiile cu instituțiile de cultură și artă din țară, că în Pașcani nu există. Întreabă dacă nu vor fi afectate relațiile cu filarmonici și teatre, care vin să dea spectacole la Pașcani.

**Doamna Calistru Daniela,** directorul Casei de Cultură, întreabă la ce se referă.

**Domnul Avrămiuc Vasile**, consilier local, se referă la mărirea taxei.

**Doamna Calistru Daniela,** directorul Casei de Cultură, precizează că e foarte posibil. La ora actuală sunt foarte mulți impresari care sună sau trimit e-mail, își doresc să vină la Pașcani, dar plata să se facă anticipat, plus cazare și masă. De aceea au fost subvenționate o parte din spectacole, ca prețul să fie accesibil. Are o ofertă de la impresara Cristina Sălăjan care își dorește să vină la Pașcani cu un spectacol a lui Horațiu Mălăiele pentru suma de 8000 euro, plus cazare și masă. Asta, pentru a da un exemplu ca să se vadă cam cât ar costa un bilet la acest spectacol.

**Domnul Avrămiuc Vasile**, consilier local, precizează că știe că sunt greutăți. În ceea ce privește Balul Bobocilor, se încasează bani și se vând bilete.

**Doamna Calistru Daniela,** directorul Casei de Cultură, precizează că sunt și alte instituții similare în țară care percep astfel de taxe, de exemplu la Târgu Neamț, la Reghin, la Baia Mare.

**Domnul Avrămiuc Vasile**, consilier local, precizează că bobocii votează abia peste patru ani.

**Domnul Bodoașcă Mihai-Claudiu**, consilier local, precizează că Casa de Cultură e o instituție publică cu finanțare de la bugetul local, nu e cu autofinanțare. D-na director a venit și anul trecut cu majorări de preț și a cerut de atunci să vină cu o fundamentare corectă pentru ceea ce se vrea a se încasa. La buget, anume s-a lăsat nefinanțat partea de utilități până la sfârșitul anului, bănuind următorul pas: finanțare din mărirea de taxe. Nu este o fundamentare, câte spectacole au fost la sala mare, la sala Arcadia, etc, anul trecut, cât se prognozează a se încasa în acest an dacă se mărește prețul. Se dă 50% la bugetul local, dar întreabă dacă ajunge suma ca să acopere acea creștere de utilități neprevăzută în buget. Tarifele nu au fost actualizate din 2011. Atunci valoarea era de 20%. Întreabă când s-a scăzut la 15%.

**Doamna Calistru Daniela,** directorul Casei de Cultură, precizează că există OUG 118 și legea nr. 273 din 2006. Acolo este un procent între 15 și 25%.

**Domnul Bodoașcă Mihai-Claudiu**, consilier local, întreabă cine a modificat acest procent de la 20% la 15%, cât e actual.

**Doamna Calistru Daniela,** directorul Casei de Cultură, precizează că asta e o propunere.

*Se vorbește concomitent.*

**Domnul Bodoașcă Mihai-Claudiu**, consilier local, întreabă de ce a pus vară și iarnă. Trebuia pus sezon cald și sezon rece. Întreabă de ce nu închiriază sala cu tot cu sonorizare, cum e normal.

**Doamna Calistru Daniela,** directorul Casei de Cultură, precizează că există un referent cultural care se ocupă de sonorizare.

**Domnul Bodoașcă Mihai-Claudiu**, consilier local, precizează că doamna director se contrazice. Întreabă dacă cei care închiriază au sau nu acces la internet.

**Doamna Calistru Daniela,** directorul Casei de Cultură, precizează că e o eroare de redactare. Există acces la internet.

*Se vorbește concomitent.*

**Domnul Rîznic Andrei-Marius**, consilier local, îl roagă pe dl. Avrămiuc să nu mai facă referire la el, fiindcă e vorba despre un subiect. Copiii care organizează aceste baluri nu pornesc cu un buget. Se știe foarte bine că și se roagă pentru o sponsorizare, pentru că aduc și ei un artist, au premii. Nu fac chestia asat pentru profit. E o tradiție la nivelul unităților de învățământ și crede că trebuie susținuți. Dacă se pot subvenționa din bugetul local anumite spectacole, întreabă dacă nu se pot ajuta acești tineri care organizează aceste baluri.

**Domnul Pantazi Dumitru**, primarul municipiului Pașcani, precizează că instituția are buget.

**Domnul Rîznic Andrei-Marius**, consilier local, menționează că suma de 350 lei chiar contează pentru acești tineri, dar la nivel macro nu e semnificativă.

**Domnul Pantazi Dumitru**, primarul municipiului Pașcani, precizează că dacă ar fi singura sumă, ar fi bine.

**Domnul Rîznic Andrei-Marius**, consilier local, menționează că se cheltuie miliarde într-un an pentru spectacole.

**Domnul Pantazi Dumitru**, primarul municipiului Pașcani, întreabă pe d-na director economic dacă sunt restricții de finanțare.

**Doamna Lăbonțu Angelica**, director economic la Primăria municipiului Pașcani, precizează că nu se pot acorda sponsorizări din bugetul local. Școlile primesc de la bugetul local finanțare complementară și distribuie sumele pentru ce au nevoie.

**Domnul Rîznic Andrei-Marius**, consilier local, întreabă dacă e ilegal să fie zero această chirie.

**Doamna Lăbonțu Angelica**, director economic la Primăria municipiului Pașcani, precizează că nu. Ea a răspuns în legătură cu sponsorizarea acestor evenimente din bugetul local.

**Domnul Rîznic Andrei-Marius**, consilier local, precizează că pentru balul bobocilor e trecută o taxă de 350 lei. Amendamentul său s-a referit la această taxă, care să fie zero.

**Doamna Perțu Liliana,** presedinte de ședință, supune la vot primul amendament, care prevede la capitolul 1 din anexă suma de 500 lei pentru sezonul cald și suma de 600 lei pentru sezonul rece. Cine este pentru? Abțineri? Împotrivă?

Pentru: 13

Abțineri: 3

Împotrivă: 1

Precizează că amendamentul a trecut. Amendamentul nr. 2?

Domnul Rîznic Andrei-Marius, consilier local, precizează amendamentul și anume la capitolul 10, în loc de suma de 350 lei să fie trecut gratuit.

Domnul Olariu Costel-Sorin, consilier local, precizează că e o prevedere legislativă care nu permite, fiindcă se taie bilete.

Doamna Spiridon Mihaela-Iulia, consilier local, precizează că aceste bilete se taie prin Asociația Părinților. În alte orașe sunt firme care se implică în organizare și e normal să fie percepută o sumă pentru așa ceva. Când copiii organizează, fiind ajutați de școală și de părinți, e cu totul altceva.

*Se vorbește concomitent*.

Domnul Rîznic Andrei-Marius, consilier local, precizează că, deoarece nu a fost supus la vot amendamentul și pentru a nu mai fi această discuție de legalitate, propune ca în loc de 350 lei să fie 50 lei.

**Doamna Calistru Daniela,** directorul Casei de Cultură, întreabă dacă e vorba de 50 de lei pentru două zile.

**Doamna Perțu Liliana,** presedinte de ședință, supune la vot acest amendament.

Cine este pentru? Abțineri? Împotrivă?

Pentru: 6

Abțineri: 9

Împotrivă: 2

Precizează că amendamentul nu a trecut. Supune la vot proiectul de hotărâre cu amendamentul votat. Cine este pentru? Abțineri? Împotrivă?

Pentru: 11

Abțineri: 6

Împotrivă: 0

Proiectul a trecut. Se trece la punctul nr. 15 de pe ordinea de zi:

**15. PROIECT DE HOTĂRÂRE privind aprobarea Calendarului de activităţi dedicate Centenarului Marii Uniri, pentru perioada aprilie – septembrie 2018**

*Inițiatorul proiectului de hotărâre - Viceprimarul municipiului Pașcani*

Se solicită avizul comisiilor de specialitate:

Comisia economică – Aviz favorabil.

Comisia juridică – Aviz favorabil cu amendament privind modificarea sumelor din anexă, în loc de 500 lei – 5000 lei, iar în loc de 800 lei-8000 lei.

Comisia învățământ – Aviz favorabil.

**Doamna Perțu Liliana,** presedinte de ședință, întreabă dacă mai sunt discuții.

**Domnul Olariu Costel-Sorin**, consilier local, solicită suplimentarea sumei de la punctul 4, pentru ca evenimentul automobilistic să fie auto-moto. Suplimentarea va fi cu suma de 5000 lei.

**Doamna Nedelcu Gabriela**, viceprimarul municipiului Pașcani, precizează că sunt mai multe erori materiale în proiectul de hotărâre și se vor lua pas cu pas. Înainte de a spune ce amendamente sunt de făcut, precizează că pe adresa Primăriei municipiului Pașcani s-a primit o adresă de la o asociație înființată la nivelul municipiului, A.T.E.A.M. se numește. Dă citire adresei primite de la această asociație. Doresc să se implice ca parteneri activi în regim de voluntariat în proiectele cuprinse în calendarul de activități dedicate Centenarului Marii Uniri. Prezintă activitățile desfășurate de asociație de la data înființării acesteia, ianuarie 2018. Menționează din punctul său de vedere e un lucru foarte bun că la nivelul comunității s-a mai înființat o asociație.

**Domnul Pantazi Dumitru**, primarul municipiului Pașcani, întreabă dacă e vorba despre o sumă de bani.

**Doamna Nedelcu Gabriela**, viceprimarul municipiului Pașcani, precizează că nu e vorba despre nicio sumă de bani. Vor să fie incluși ca parteneri voluntari. Salută exprimarea acestei disponibilități. Propune introducerea acesteia ca partener în program. Crede că s-ar preta pentru următoarele activități: Culoare, joc, copilărie – punctul 3, Ziua drapelului național –punctul 5, Sânziene, tradiții și superstiții ale neamului românesc – punctul 8.

Urmează amendamentele:

* Amendamente care vizează anexa:

1) punctul 1 – 29.04.2018 în loc de 29.04.2017

2) punctul 3 – la parteneri se introduce Asociația A.T.E.A.M.

3) punctul 4 – trofeul se va numi Automobilism, Karting și Moto

4) punctul 4 - partener – Chopper Academy Suceava

5) punctul 4 – suma va fi de 87000 lei

6) punctul 5 – partener A.T.E.A.M.

7) punctul 8 – perioada: iunie-iulie 2018

8) punctul 8- partener – Asociația Meșterilor Populari din Moldova

9) punctul 8 – suma e de 8000 lei în loc de 800 lei și 5000 lei în loc de 500 lei

10) total buget – 81500 lei

- Amendament care vizează proiectul de hotărâre: se modifică art. 2 după cum urmează:

“Cheltuielile aferente organizării activităţilor culturale, sportive şi educative cuprinse în program, în valoare de 81.500 lei, vor fi suportate din bugetul local de venituri şi cheltuieli, cap. 67.20 – sport, cultură, culte.”

**Doamna Perțu Liliana,** presedinte de ședință, supune la vot amendamentele:

Amendamentul nr. 1: punctul 1 – 29.04.2018 în loc de 29.04.2017. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 2: punctul 3 – la parteneri se introduce Asociația A.T.E.A.M. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 3: punctul 4 – trofeul se va numi Automobilism, Karting și Moto. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 4: punctul 4 - partener – Chopper Academy Suceava. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 5: punctul 4 – suma va fi de 87000 lei. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 6: punctul 5 – partener A.T.E.A.M. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 7: punctul 8 – perioada: iunie-iulie 2018. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 8: punctul 8 - partener – Asociația Meșterilor Populari din Moldova. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 9: punctul 8 – suma e de 8000 lei în loc de 800 lei și 5000 lei în loc de 500 lei. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 10: total buget – 81500 lei. Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Amendamentul nr. 11: se modifică art. 2 după cum urmează:

“Cheltuielile aferente organizării activităţilor culturale, sportive şi educative cuprinse în program, în valoare de 81.500 lei, vor fi suportate din bugetul local de venituri şi cheltuieli, cap. 67.20 – sport, cultură, culte.”

Cine este pentru? Abțineri? Împotrivă?

Pentru: 17

Abțineri: 0

Împotrivă: 0

**Domnul Bodoașcă Mihai-Claudiu**, consilier local, precizează că multe din activitățile cuprinse în acest program sunt uzuale. Crede că pentru Centenarul Marii Uniri trebuiau făcute niște activități separate. Se duce în banal acest eveniment.

**Doamna Nedelcu Gabriela**, viceprimarul municipiului Pașcani, precizează că nu toate activitpțile sunt preluate din vechile activități ale Compartimentului Sport, Cultură, Culte. Ca importanță sunt activitățile: Ziua Veteranilor de razboi, Caravana filmului românesc, expoziții. Deocamdată se votează bugetul pentru perioada aprilie-septembrie, urmând ca pentru septembrie-decembrie să se vină și cu alte propuneri dedicate Centenarului.

**Doamna Ancuța Mirela**, inspector în cadrul Compartiemntului Sport, Cultură, Culte, precizează că a prins toate activitățile sub egida Centenarului pentru că s-a primit o sugestie de la nivelul Ministerului Culturii ca toate aceste activități să fie cuprinse sub această egidă. Acesta a fost motivul.

**Domnul Avrămiuc Vasile**, consilier local, înțelege observația făcută de dl. consilier, însă și sportul se încadrează în această activitate. Se poate organiza Cupa Unirii, e important ca astfel de evenimente să se organizeze.

**Doamna Perțu Liliana,** presedinte de ședință, întreabă dacă mai sunt discuții. Dacă nu, supune la vot proiectul de hotărâre cu toate amendamentele aprobate: Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Se trece la punctul nr. 16 de pe ordinea de zi:

**16. PROIECT DE HOTĂRÂRE p**rivind adoptarea declarației de susținere a unirii Republicii Moldova cu România și înființarea unui punct de semnare a declarației de către cetățenii Municipiului Pașcani

*Inițiatorul proiectului de hotărâre – Consilierul local Olariu Costel-Sorin*

Se solicită avizul comisiilor de specialitate:

Comisia economică – Aviz favorabil.

Comisia juridică – Aviz favorabil.

Comisia învățământ – Aviz favorabil.

Comisia urbanism – Aviz favorabil.

**Doamna Perțu Liliana,** presedinte de ședință, întreabă dacă mai sunt discuții. Dacă nu, supune la vot proiectul de hotărâre: Cine este pentru? Abțineri? Împotrivă?

Pentru: 17

Abțineri: 0

Împotrivă: 0

Proiectul a trecut. Punctul 17 de pe ordinea de zi:

**17. RAPORT DE ACTIVITATE pe anul 2017 a Serviciului Comunitar de Asistență Socială și Autoritate Tutelară**

*Raportor - Șeful Serviciului Comunitar de Asistență Socială și Autoritate Tutelară*

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că a prezentat în raport activitatea serviciului pentru anul 2017, structurat pe capitole. Așteaptă întrebări.

**Domnul Bodoașcă Mihai-Claudiu**, consilier local, precizează că a citit raportul, care e o statistică. Întreabă dacă sunt probleme în activitatea desfășurată.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că o problemă e lipsa de personal, dar în luna mai se organizează concurs pentru ocuparea unui post. Speră să vină o persoană cu experiență în asistență socială, să câștige acest concurs.

**Domnul Bodoașcă Mihai-Claudiu**, consilier local, precizează că ar fi dorit o situație comparativă cu anii precedenți. Întreabă dacă e activitate mai multă sau mai puțină față de ceilalți ani, dacă a crescut numărul celor care solicită ajutoare sociale.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că e relativă această problemă. Din punct de vedere a alocației de stat, numărul beneficiarilor a mai crescut puțin. Pentru persoanele cu handicap e o satbilitate, trec prin comisii și sunt un pic mai riguroase, diminuându-se gradul de handicap.

**Domnul Bodoașcă Mihai-Claudiu**, consilier local, întreabă dacă se ocupă și de ajutoarele de căldură.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, confirm că da.

**Domnul Bodoașcă Mihai-Claudiu**, consilier local, precizează că a descoperit Curtea de Conturi că au fost acordate nelegal ajutoare pentru căldură.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că au fot sesizați atât de către Curtea de Conturi, cât și de către cei de la AJPIS. Nu au posibilitatea de a-i verifica pe cei care au conturi bancare sau își modifică veniturile. Beneficiarii au obligația să se prezinte în termen de 15 zile de la orice modificare a veniturilor, să anunțe autoritatea publică. S-au îndreptat împotriva beneficarului pentru recuperarea sumei acordate necuvenit.

**Domnul Pantazi Dumitru**, primarul municipiului Pașcani, precizează că solicitarea e pe baza declarației pe propria răspundere.

**Doamna Nedelcu Gabriela**, viceprimarul municipiului Pașcani, precizează că cei de la AJPIS au posibilitatea verificării conturilor bancare, se fac decizii de impunere. Sunt bătrâni care aveau banii de înmormântare într-un cont sau i-au trimis copiii. AJPIS atenționează, se verifică și se dă dispoziție pentru recuperarea sumei.

**Domnul Bodoașcă Mihai-Claudiu**, consilier local, întreabă dacă pentru ajutoarele pentru sărbători au făcut prin sondaj anchete sociale.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că se verifică documentele și se face anchetă socială. Marea majoritate a beneficiarilor se află în baza de date a serviciului.

**Domnul Bodoașcă Mihai-Claudiu**, consilier local, întreabă cu ce poate ajuta Consiliul Local acest serviciu.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că sunt în subordinea lor și ajutorul e cu ce pot și cum pot.

**Domnul Bodoașcă Mihai-Claudiu**, consilier local, întreabă cu ce, concret.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că nu s-a pregătit în acest sens.

**Domnul Pantazi Dumitru**, primarul municipiului Pașcani, precizează că trebuia să aprobe bugetul, în care era o parte și pentru acest serviciu.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că ar vrea o mașină, dar acest lucru nu e posibil.

**Doamna Perțu Liliana,** presedinte de ședință, solicită dacă mai sunt întrebări.

**Domnul Danu Ion**, consilier local, precizează că li s-a trimis un mail, prin care conform unei ordonanțe, serviciul trebuia transformat în direcție.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că este o hotărâre de guvern în acest sens.

**Domnul Danu Ion**, consilier local, întreabă care e stadiul acestui demers.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că verifică structuri ca să vadă unde se situează din punct de vedere al impactului bugetar.

**Domnul Danu Ion**, consilier local, întreabă dacă oficial a făcut ceva dl. Hariga.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că a făcut o informare.

**Domnul Danu Ion**, consilier local, întreabă dacă a făcut și altceva concret.

*Se vorbește concomitent.*

**Domnul Pantazi Dumitru**, primarul municipiului Pașcani, solicită d-lui Hariga să-l lămurească pe dl. consilier de unde vin salariile și cheltuielile serviciului.

**Domnul Hariga** **Adrian**, șef Serviciu Comunitar de Asistență Socială și Autoritate Tutelară, precizează că vin din impozitele și taxele locale.

**Domnul Pantazi Dumitru**, primarul municipiului Pașcani, precizează că sunt persoane asistate social, care beneficiază de transferuri de la bugetul de stat.

**Domnul Bodoașcă Mihai-Claudiu**, consilier local, precizează că serviciul nu are buget separat. Din bugetul mare se dau bani și pentru acest serviciu.

*Se vorbește concomitent.*

**Doamna Perțu Liliana,** presedinte de ședință, mulțumește d-lui Hariga și trece la următorul punct de pe ordinea de zi:

**18. RAPORTUL ADMINISTRATORILOR privind situația economico-financiară a Regiei Autonome de Gospodărie Comunală și Locativă Pașcani la data de 31.12.2017**

*Raportor – Președintele Consiliului de administrație al R.A.G.C.L. Pașcani*

**Domnul Nedelcu Gelu-Costel**, administrator și director general al RAGCL Pașcani, precizează că în conformitate cu legislația în vigoare, consiliul de administrație are obligația prezentării unui raport privind activitatea economico-financiară la data de 31.12.2017. Menționează că d-na președinte Sofian Dorina nu a putut fi prezentă, fiind la Cristești la ședința consiliului local. Sunt prezenți el și dl. Năcuță, amândoi fiind și administratori. Raportul prezintă realizările sau ce au făcut ei anul trecut. Dacă sunt întrebări, le așteaptă. Au încheiat anul 2017 cu o pierdere de 2 milioane, din care mai bine de 60% sunt pierderi financiare. Sunt acele accesorii și dobânzi pe care le plătesc pentru împrumutul BERD, dar și pentru celelalte datorii pe care le au. Menționează că sunt în proces continuu cu cei de la ANAF, au două procese pe rol. Se încearcă să arate că sunt niște sume care au fost operate greșit în evidența ANAF. O altă cauză a pierderilor a fost și vremea mai caldă decât au anticipat, existența a 250 de debranșări de la sistemul centralizat, cca 2000 de gigacalorii pierdute.

**Domnul Bodoașcă Mihai-Claudiu**, consilier local, precizează că voia să vorbească cu președintele consiliului de administrație, care trebuia să fie prezent în Consiliul Local măcar o dată pe an. Consiliul de administrație conduce societatea, directorul are un mandate de la el.

**Domnul Nedelcu Gelu-Costel**, administrator și director general al RAGCL Pașcani, precizează că d-na președinte are un vot ca toți ceilalți administratori, nu are 5 voturi. Ea conduce ședințele consiliului de administrație. Nu a putut veni deoarece este prezentă la Consiliul Local Cristești.

**Domnul Bodoașcă Mihai-Claudiu**, consilier local, întreabă cine mai e membru în Consiliul de administrație, în afară de dl. Costan.

**Domnul Nedelcu Gelu-Costel**, administrator și director general al RAGCL Pașcani, precizează că mai este un reprezentant al Ministerului de Finanțe.

**Domnul Bodoașcă Mihai-Claudiu**, consilier local, întreabă dacă nu trebuia să fie și el aici, doar e raportul administratorilor. Așa consideră el.

**Doamna Perțu Liliana,** presedinte de ședință, trece la punctul diverse. Precizează că s-a înscris la cuvânt d-na Pașcu Laura, salariat al Primăriei Pașcani, care are o problemă pe care vrea să o aducă la cunoștință Consiliului Local. E o oportunitate de a o întreba pe doamna cât durează achiziția pentru lucrările de gaz metan.

**Doamna Pașcu Laura**, funcționar public în Primăria Pașcani, precizează că vrea să aducă la cunoștință Consiliului Local o problemă care vine din trecut. Familia sa a reușit să obțină proprietatea asupra 26,74 mp teren la blocul de locuințe de pe str. , prin ordin al Prefectului Județul Iași. Acest ordin a fost atacat de Comisia Locală de Fond Funciar și de dl. primar pe motiv că terenul de sub blocul K1, în care locuiește, se află în proprietatea privată a municipiului Pașcani, ca urmare a unei hotărâri de consiliu nr. 130 din 2011. A dorit să informeze Consiliul Local asupra acestui fapt. Numărul de dosar e 2138/866/2018, e pusă în situația de a face întâmpinare la această chemare în judecată alături de prefect pentru anularea ordinului. La data depunerii documentelor – 15.03.2017 a atașat la cerere un extras de carte funciară în care pentru terenul de sub bloc figura ca proprietar statul român. Aceasta e baza legală pentru care a obținut ordinul prefectului. Solicită verificarea situației terenurilor de sub blocuri. Dacă a fost o eroare, stă în putința lor să o corecteze, pentru a nu merge în instanță cu toate documentele care vizează activitatea instituției.

În calitate de funcționar public la această instituție, a încercat să vină la ședința trecută, dar Dumnezeu a vrut să nu ajungă fiindcă s-a votat foarte repede. A încercat în comisiile de specialitate să atragă atenția că grila de salarizare aprobată, ca urmare a sesizării prefectului, nu respectă principiile din lege: nediscriminarea, predictibilitatea veniturilor. A încercat în comisia juridică și nu a fost lăsată să pună problema, i s-a spus că pleacă din timpul programului și nu face activitățile, drept pentru care nu a mai venit în celelalte comisii. Nu mai face parte din sindicat, de aceea a venit în fața consilierilor în nume propriu. Va fi judecată după cum consideră consilierii. În data de 02.04.2018 a făcut o petiție la Ministerul Muncii, solicitând interpretarea legii la nivel local. A considerat că atât timp cât pentru coeficientul 1 care e baza și coeficientul 6,5 care e maxim , se înmulțesc cu 1900, logic ar fi fost ca toți coeficienții aprobați la reîncadrare trebuiau înmulțiți și la ei cu 1900. La unii le-a crescut salariile fără a discuta cu sindicatul.

**Domnul Pantazi Dumitru**, primarul municipiului Pașcani, întreabă dacă are răspuns de la Ministerul Muncii.

**Doamna Pașcu Laura**, funcționar public în Primăria Pașcani, precizează că încă nu-l are. Dar pentru a fi în termen, i-a informat verbal.

**Domnul Pantazi Dumitru**, primarul municipiului Pașcani, precizează că sună a amenințare.

**Doamna Pașcu Laura**, funcționar public în Primăria Pașcani, precizează că trebuie să facă procedura prealabilă.

**Domnul Pantazi Dumitru**, primarul municipiului Pașcani, menționează că de asta nu are timp de achiziții, că se ocupă de probleme personale.

**Doamna Pașcu Laura**, funcționar public în Primăria Pașcani, precizează că are timp de toate achizițiile. Plângerea prealabilă va fi înaintată către Consiliul Local.

**Domnul Pantazi Dumitru**, primarul municipiului Pașcani, menționează că la primul punct e o hotărâre de consiliu în vigoare, conform căreia toate aceste terenuri au trecut din public în privat. O întreabă de ce nu a atacat hotărârea de consiliu. A făcut acțiune în instanță fiindcă este o hotărâre de consiliu în vigoare. Aceste terenuri nu intră sub incidența legii fondului funciar. Prefectul a emis un ordin referindu-se la legile fondului funciar.

**Doamna Pașcu Laura**, funcționar public în Primăria Pașcani, precizează că îi pare rău că îl contrazice pe dl. primar. E șeful ei și îl respectă. E un aspect care o vizează personal.

**Domnul Pantazi Dumitru**, primarul municipiului Pașcani, menționează că e inginer de profesie. Secretarul să dea răspuns.

**Doamna Pașcu Laura**, funcționar public în Primăria Pașcani, precizează că art. 10 din Legea nr. 85/1992 spune foarte clar că odată cu dreptul de proprietate asupra apartamentului, se dobândește și dreptul de proprietatea asupra cotelor indivize a părților comune și asupra terenului în cotă indiviză. Ca să se obțină proprietatea, se va face cerere în conformitate cu art. 36 alin. 2 din legea 18. Asta a făcut și prefectul a aprobat.

**Domnul Toma Andrei-Codrin**, consilier local, întreabă care e treaba Consiliului Local.

**Doamna Pașcu Laura**, funcționar public în Primăria Pașcani, precizează că în 2017 a obținut un extras de carte funciară în care scria că proprietar e statul român. E vorba despre toți cetățenii care stau la bloc. Ea a primit ordinul prefectului, dar e vorba despre toți cetățenii de la bloc, 10000-15000, care au același derpt ca și ea.

*Se vorbește concomitent.*

**Domnul Toma Andrei-Codrin**, consilier local, întreabă dacă e liberă.

**Doamna Pașcu Laura**, funcționar public în Primăria Pașcani, precizează că nu. I se va tăia o oră. În legătură cu achiziția…

**Doamna Perțu Liliana,** presedinte de ședință, precizează că e vorba de proiectul de hotărâre ce vizează extinderea rețelei de gaz metan pe str. 1 Mai, Primăverii și Șoseaua Neamțului. Colegii vor să știe cât va dura achiziție și când se începe treaba.

**Doamna Pașcu Laura**, funcționar public în Primăria Pașcani, precizează că compartiment este un referat pentru un număr de străzi pentru care au fost aprobați deja indicatorii. Înțelege că azi s-au mai aprobat niște indicatori. Se va veni cu un nou referat, se va suplimenta valoarea, se va reface programul de achiziții care l-a primit azi prin condică. Se va face publicitatea în SEAP și va dura funcție de câte oferte se vor depune.

**Doamna Perțu Liliana,** presedinte de ședință, întreabă care e termenul.

**Doamna Pașcu Laura**, funcționar public în Primăria Pașcani, precizează că funcție de câte loturi vor fi.

**Doamna Perțu Liliana,** presedinte de ședință, precizează că sunt niște termene standard.

Se vorbește concomitent.

**Doamna Pașcu Laura**, funcționar public în Primăria Pașcani, precizează că primește documentele de la compartimente, le scanează, le semnează electronic , le urcă în SEAP. Întreabă când s-a semnat programul de achiziții.

**Domnul Pantazi Dumitru**, primarul municipiului Pașcani, precizează de două luni stă la ele programul de achiziții.

**Domnul Rîznic Andrei-Marius**, consilier local, profită de prezența d-nei Pașcu, pentru că de aproximativ 2 ani de când e consilier local, la toate întrebările legate de investiții, de ce se face sau nu se face în Pașcani, executivul dă vina pe departamentul de achiziții pentru că lucrurile nu merg bine. Întreabă dacă dreptatea e la achiziții. Dacă au bun simț, solicită să fie ascultat. Nu sunt la piață, el s-a înscris la cuvânt.

**Domnul Avrămiuc Vasile**, consilier local întreabă de când îi face nesimțiți. La colțul străzii se vobește așa.

**Domnul Pantazi Dumitru**, primarul municipiului Pașcani, precizează că are o profesie pe care o prețuiește atât de mult, dar dl. Râznic nu are niciuna. Precizează că nu a demonstrat nimic.

*Se vorbește concomitent.*

Dl. primar părăsește sala de ședințe.

**Doamna Nedelcu Gabriela**, viceprimarul municipiului Pașcani, precizează că e consilier de mulți ani, dar nu a văzut o așa atitudine la un consilier local.

**Doamna Perțu Liliana,** presedinte de ședință, declară închisă ședința.

Ședința se încheie la 12,19.

**PREȘEDINTE DE ȘEDINȚĂ SECRETARUL MUNICIPIULUI**

**Consilier PERȚU LILIANA cons. jr. JITARU IRINA**